Туристичка организација Нови Сад

Изложба „70/7 аутопортрет“
2024-10-25 - 2025-01-15
Изложба „70/7 аутопортрет“ уприличена је поводом обележавања 70 година постојања Музеја града Новог Сада. Током трајања изложбе, посетиоци ће кроз стручно вођење и обилазак изложбе бити у прилици да сазнају како је основан Музеј града Новог Сада, ко су били најважнији дародавци ове културне институције, да се упознају са радом музејских одељења, као и са њиховом богатом ризницом.
Место одржавања: Збирка стране уметности
Програм можете пронаћи на сајту организатора:
https://museumns.rs, www.facebook.com/museumns

Изложба „Алтернативна Цуца Сокић: цртежи“
2024-11-22 - 2025-02-02
У Спомен-збирци Павла Бељанског у Новом Саду отворена је изложба „Алтернативна Цуца Сокић: цртежи“, поводом 110 година од рођења уметнице. Изложба је настала као заједнички пројекат Спомен-збирке Павла Бељанског и Народне библиотеке Србије са идејом да се јавности прикажу до сада у највећем броју непознати радови Љубице Цуце Сокић, који су настајали паралелно са њеним сликарским остварењима.
Реч је о избору 182 цртежа на основу вредног поклона породице Гаталовић која је Спомен-збирци Павла Бељанског и Народној библиотеци Србије поклонила преко 800 радова на папиру Љубице Цуце Сокић. Ови цртежи представљају драгоцен студијски материјал, значајан за изучавање целокупног опуса уметнице. Циљ организовања изложбе је да из новог угла прикаже њену изузетну стваралачку личност, као и да изрази захвалност породици Гаталовић која је кроз континуирано и дугогодишње даривање дела Љубице Сокић обема установама, допринела чувању, изучавању и промовисању вредности националне културне баштине.
Место одржавања: Спомен-збирка Павла Бељанског
Програм можете пронаћи на сајту организатора: https://beljanskimuseum.rs

Изложба Милош Бајић. Сан о слободи
2024-12-06 - 2025-02-02
На изложби су представљени животни и уметнички развојни пут Милоша Бајића, његова бројна дела, са посебним акцентом на цртеже који су настали у периоду његовог заточеништва у једном од најсуровијих логора Маутхаузен и слике које су настале након ослобођења. Концепт изложбе нуди могућност за другачије читање живота и дела Милоша Бајића. Он апострофира и повезује трагичну судбину ратних година које је Бајић провео у логору и његове апстрактне радове који су означили освајање сликарских слобода.
Изложба Милош Бајић. Сан о слободи представља преко сто радова из различитих музејских колекција: Народног музеја Србије, Музеја савремене уметности у Београду, Војног музеја, Задужбине Бранка Ћопића у Српској академији наука и уметности, Савремене галерије у Суботици, Савремене галерије уметничке колоније Ечка у Зрењанину, Галерије ликовне уметности поклон збирке Рајка Мамузића, Галерије Рима и Основне школе „Никола Тесла“ у Бачкој Тополи. Поред уметничких дела из музејских колекција биће изложени и бројни радови из приватних колекција наследника Милоша Бајића.
Током трајања изложбе биће реализован богат пратећи програм у виду различитих предавања, кустоских вођења и филмских пројекција петком у 19.00 сати.
Место одржавања: Галерија матице српске
Програм можете пронаћи на сајту организатора: www.galerijamaticesrpske.rs

Изложба Сто година Друштва Фрушка гора
2024-12-11 - 2025-01-15
Уједињене нације су 2003. установиле Међународни дан планина који се сваке године обележава 11. децембра у циљу промоције одрживог развоја планинских предела. Музеј Војводине је ове године одлучио да овај датум обележи пригодном изложбом којом скреће пажњу на један значајан јубилеј. Пре сто година, 1924. године на Масној ћупи код Буковца, окупила се група планинара и заљубљеника у природу и основала Друштво Фрушка гора, а тај догађај означава и почетак организованог планинарства на простору Војводине.
Својим разгранатим и разноврсним деловањем на пољу промоције планинарства, спорта и туризма, Друштво Фрушка гора је у међуратном периоду обављало важну друштвену улогу на простору Војводине, као и у многим деловима Србије, па и читаве Краљевине Југославије.
Наслеђем ове значајне организације за развој планинарства и туризма није се систематски бавила ниједна наша музејска институција, али се предмети, фотографије и ефемерна сведочанства њихове делатности налазе по бројним музејима, библиотекама, архивима и приватним колекцијама. Овом пригодном изложбом Музеј Војводине жели јавности да прикаже, пре свега, оне предмете Друштва Фрушка гора које баштини у својим фондовима и збиркама.
Место одржавања: Музеј Војводине
Програм можете пронаћи на сајту организатора: www.muzejvojvodine.org.rs

Изложба Александар I Карађорђевић – Од Цетиња до Марсеја
2024-12-16 - 2025-03-30
Историографска тумачења и искуство потврђују да о великим историјским личностима готово никад не постоје усаглашена мишљења, лишена супротстављених судова и закључака. Краљ Александар I Карађорђевић (1888 – 1934) отуд не представља изузетак. Његов целокупан живот био је прожет успонима и падовима, неспорним успесима и несумњивим погрешкама. Суд савременика и историчара, најчешће није давао усаглашен одговор на кључно питање: како вредновати његову улогу у националној и југословенској историји. Деведесет година након његовог убиства, као једне од првих жртава надолазећег европског фашизма, коначни судови нису дати.
Изложба прати животни пут Александра I Карађорђевића, од рођења 1888. на Цетињу до трагичног атентатa у Марсеју 1934. године. Путем одабраних предмета приказана је његова улога у важним историјским периодима и догађајима, као и значајни моменти из његовог приватног живота.
Имајући у виду, да је после Другог светског рата нестао или је уништен део заоставштине краља Александра, а да је један број предмета и овог пута остао недоступан за излагање, покушај да по први пут у музејској пракси Србије поставимо комплексну музејску изложбу о животу овог владара, није било могуће у потпуности реализовати.
Изложени музејски предмети сведоче на свој начин да је Александар I Карађорђевић, био велика историјска личност, ратни победник, српски, југословенски и европски државник и најзначајнија политичка појава у времену у коме се налазио на челу југословенске државе.
Место одржавања: Музеј Војводине
Програм можете пронаћи на сајту организатора: www.muzejvojvodine.org.rs

Милева: Ми смо стена
2025-01-01 - 2025-12-31
Изложба се састоји од врло снажног визуелног наратива који ће на упечатљив и другачији начин приступити лику и делу Милеве Марић Ајнштајн. Свакако се не ради о класичној документарној и историјској поставци, већ она највећим делом почива на уметничким инсталацијама које унутар новог, за ову прилику дизајнираног, простора посетиоце и посетитељке уводи у сам центар дешавања. Кретање публике условљено је сценографијом која све време комуницира са њима и простор чини магичним. Аутор свесно укида дневно светло и тиме успоставља потпуну контролу, намерно дели простор у својој композицији на „светли” и „тамни”, два дела који чине једну целину и не могу да постоје самостално. Ова уметничка изложба је јединствена и зато што је настала креативном употребом најмодернијих технологија, нових медија, 3D анимација, дигиталног звука, холограма, али и класичног уметничког језика који се огледа у скулптури, графичком дизајну, цртежу и слици.
Место одржавања: Музеј града Новог Сада
Програм можете пронаћи на сајту организатора: https://museumns.rs

Изложба „Дух места – први век Дистрикта“
2025-01-01 - 2025-12-31
Изложба „Дух места – први век Дистрикта“ је мултимедијална изложба и стална поставка која драматизује и тематизује простор Дистрикта кроз време. Некадашњи индустријски комплекс, данашњи центар савремене уметности, Дистрикт је током посљедњих стотину година прешао несвакидашњи пут, који је овај простор у многочему одредио. Тај пут је уједно инспирација, али и окосница изложбе која уметничким и сценским средствима, а користећи се методама сценског дизајна, публици настоји испричати мало познату причу. Подељена у шест фаза, од оснивања фабрике, преко II светског рата и НАТО бомбардовања, до Европске престонице културе, изложба, организацијом, али и грађењем простора настоји, на тренутке врло дословно, пресликати турбулентност, прогрес, промене, трагичне судбине, хаос, наду и какофонију једног времена. Попут одраза у огледалу. Посредством шест тематски, искуствено, уметнички и садржајно различито третираних, као и физички одвојених соба, посвећених одређеним периодима, публика ће, кроз интеракцију са собама, у већој или мањој мери, имати прилику да сазна нешто ново, да се подсети старог и заборављеног, директно учествује, да се игра и истражује, својим чулима и телом. Специфичност изложбе се огледа у томе да, иако третира конкретно време, место и догађаје, „Дух места“ није архивска изложба артефаката и чињеница него изложба причања прича и стварања нових искустава. Њена друга специфичност је начин грађења и преиспитивања уметничког дела, дела-собе. Свака од њених шест соба је замишљена као инсталација па је, самим тим, свака од њих тако и грађена. Грађена у једном паралелном процесу у ком се простор, време и догађај, који се одвија у простору и времену, те текст, на који се ослања, граде паралелно и недељиви су једни од других.
Изложба је отворена сваким даном сем понедељка и уторка од 16.00 до 20.00 часова.
Место одржавања: Креативни дистрикт
Програм можете пронаћи на сајту организатора: https://visitdistrikt.rs.

Култинфо јануар 2025
2025-01-03 - 2025-01-31
Култинфо Туристичке организације Града Новог Сада за месец јануар 2025, преузмите ОВДЕ.
